**Održivost u fokusu - Fiumanka i ove godine jedri s ciljem i porukom**

*Dio Fiumankinog programa i ove godine bit će posvećen temi održivosti i promicanju svijesti o važnosti promjene u različitim aspektima društvenog djelovanja – od sporta i gospodarstva do obrazovanja i odgoja.*

Zahvaljujući geografskom i strateškom položaju, Rijeka ima velik razvojni potencijal i pred njom su veliki projekti. Svaki oblik razvoja donosi brojne dobrobiti za zajednicu, ali predstavlja i svojevrsnu prijetnju okolišu. Zato je pravi trenutak da upravo u Rijeci budemo usmjereni na okolišne teme i otvorimo prostor za promišljanje o novim modelima održivog razvoj jer nije upitno možemo li i trebamo li razvijati projekte, ali je važno razvijati ih na način koji dugoročno koristi i zajednici i okolišu i potaknuti razmjenu ideja o odgovornom i uravnoteženom napretku.

Uz potporu sponzora Rijeka Gateway, održat će se nastavak prošlogodišnjeg panela **„Sail4Sustainability**“, što je i naziv dvogodišnjeg europskog projekta čiji je nositelj i koordinator Jedriličarski klub Maxi. Panel će okupiti predstavnike Grada Rijeke, Primorsko-goranske županije, Lučke uprave Rijeka, partnere Fiumanke, kao i druge ključne aktere iz zajednice. Prije same rasprave, predstavnik Kraljevine Danske održat će predavanje o ulozi održivosti u danskom predsjedanju Vijećem EU.

Održivost postaje jednako važna kao i poslovni rezultati stoga i razvoj nacionalnog turizma ide u smjeru održivosti kao zajedničkom cilju svih dionika, a očuvanje okoliša je ključ turizma budućnosti.

Gotovo sve kompanije podupiru takve ciljeve i nastoje implementirati održive prakse u svoje poslovanje, a među njima su i sponzori Fiumanke, od kojih je najdugovječniji INA. Iako je javna percepcija o Ini u lokalnoj zajednici trenutno oblikovana događajima u Kostreni koji su u drugi plan potisnuli njezine aktivnosti na području održivosti, INA je među vodećim kompanijama koje su uskladile poslovanje s europskim i globalnim ciljevima i implementirale brojne dobre prakse  - od kružnog gospodarstva, s naglaskom na reciklažu i ponovnu uporabu materijala, do razvoja obnovljivih izvora energije. Sve veći naglasak stavlja se i na inovacije i pametne tehnologije koje doprinose energetskoj učinkovitosti i smanjenju emisija. I u segmentu društvene odgovornosti uključuju se i podržavaju lokalne inicijative i projekti usmjereni na zaštitu okoliša i edukaciju zajednice.

Fiumanka ima velik značaj i vidljivost u zajednici i predstavlja priliku za vidljivost kao i dodatni iskorak prema održivosti. INA s Fiumankom jedri već više od dva desetljeća, a partnerstvo se nastavlja i ove godine.

- *INA je simbol energetske snage Hrvatske i tu snagu ćemo pokazati i u rješavanju problema. Događaji povezani s onečišćenjem mora ostavili su trag na imidžu Ine u lokalnoj zajednici i učinit ćemo sve kako bismo vratili povjerenje javnosti. Znamo što trebamo napraviti. Znamo kamo želimo ići. Ne možemo promijeniti prošlost - mijenjamo budućnost – s našim partnerima, s lokalnom zajednicom i prirodom,* poručuje **Tamara Karagity**, direktorica Korporativnih komunikacija i marketinga Ine.

Dobrim praksama i društveno odgovornim poslovanjem ističe se i Erste banka potičući razvoj različitih segmenta društva i to kroz širok spektar aktivnosti. Ciljevi održivog razvoja poznati su i kao Svjetski ciljevi koji mogu dovesti do boljeg i održivijeg društva. Upravo prosperitet za društvo i za svakog pojedinca jedan je od ciljeva Erste banke koji kroz svoje poslovanje želi postići.

Održivo poslovanje važan je dio strateškog usmjerenja Jadrolinije, s naglaskom na održivost i ekološku odgovornost. Kao najveći hrvatski brodar, Jadrolinija ima posebnu odgovornost prema otočnim zajednicama i njezina osnovna djelatnost nadilazi značaj prometne usluge.

Kada je riječ o nautičkom turizmu apsolutni lider na Mediteranu je ACI, a dodatni iskorak bit će nova marina u Rijeci koja će biti tehnološki i ekološki najnaprednija i najveća investicija u nautički turizam u novijoj povijesti. Marina je zajednički projekt ACI-ja i Lürssen grupe koji provodi tvrtka Aci Gitone.

**Održivost kao način života i poslovanja**

***Backtoblu – Inicijativa za održiviju budućnost***

Liburnia pomorska agencija je riječka tvrtka specijalizirana za logistiku i transport diljem svijeta. Usmjerenost prema moru nije samo dio njihovog poslovnog puta, već i način života, a potvrda tome je ekološka inicijativa Backtoblu pokrenuta 2018. godine kao dio programa društveno odgovornog poslovanja, s ciljem promicanja svijesti o važnosti očuvanja okoliša i poticanja pozitivnih promjena.

Inicijativa je usmjerena na edukaciju i promociju koncepta Zero Waste ponajprije svojeg najužeg okruženja, obitelji i zaposlenika kao i poslovnih partnera, sugrađana i institucija, potičući na održive prakse, posebice kada je u pitanju očuvanje mora i oceana.

S vremenom je Backtoblu razvio liniju proizvoda od održivog pamuka, a sav prihod od prodaje donira se lokalnim ekološkim udrugama i inicijativama. Može se reći da je Backtoblu otvoreni poziv svima nama da se priključimo globalnom cilju. Vjerujući u to da i najveće promjene počinju prvim korakom, inicijativa promovira konkretne korake i ponašanja kojima svatko od nas može značajno pridonijeti očuvanju okoliša.

Tako je došlo i do suradnje s regatom Fiumanka koja se temelji na zajedničkim vrijednostima - brizi za okoliš, održivosti i povezanosti s morem. Kao zajednički doprinos očuvanju okoliša, zahvaljujući donaciji inicijative Backtoblu ovogodišnje majice Fiumanke u potpunosti su *environmental-friendly*.

Dodatna povezanost s Fiumankom je dugogodišnja suradnja s Jedriličarskim klubom Galeb iz kojeg potječe i osnivač Fiumanke Davor Perović stoga se na ekološku nadovezala i jedriličarska inicijativa i želja da se što više mladih usmjeri prema jedrenju, koje uz brojne druge dobrobiti ima i važnu ekološku komponentu.

Tako je Fiumanka ustupila svoje ime i brend za izradu posebnog promotivnog postera kojeg potpisuje **Eugenio Giaccone**, talijanski umjetnik i jedriličar, poznat po svojim radovima za velike regate poput "*Les Voiles de Saint-Tropez 2020"* za posebnu zajedničku inicijativu: kupnju jedrilice 420 za JK Galeb vrijedne 15-ak tisuća eura, iznos koji klub teško da može u cijelosti osigurati iz vlastitih sredstava.

Kupnjom ovog postera, građani i poduzeća mogu podržati akciju prikupljanja sredstava za nabavku jedrilice, a prikupi li se više od potrebnog iznosa, sredstva će biti usmjerena u ekološke projekte i obrazovne programe za djecu i mlade na riječkom području.

*Uz Fiumanku, u projekt su se već uključile brojne riječke tvrtke – pridružite se i vi!*